РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/113-23

9. мај 2023. године

Б е о г р а д

ЗАПИСНИК

22. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,ОДРЖАНЕ 9. МАЈА 2023. ГОДИНЕ

Седница је почела у 11,05 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица Мартаћ, Мирослав Кондић, Светлана Милијић, Никола Радосављевић, Александра Томић, Тијана Давидовац, Владимир Обрадовић, Ненад Митровић, Бојана Букумировић, Војислав Вујић и Розалија Екрес.

Седници су присуствовали заменици чланова Одбора: Снежана Пауновић (заменик Душана Бајатовића) и Зоран Стојановић (заменик Верољуба Стевановића).

Седници нису присуствовали чланови Одбора Мирослав Алексић, Небојша Зеленовић и Драган М. Марковић нити њихови заменици.

Седници је присуствовала и народни посланик Радмила Васић.

Седници су присуствовали и представници Mинистарства финансија: Маријан Блешић, руководилац Групе за порески поступак и пореску администрацију и Лидија Мандић, самостални саветник за порески поступак и пореску администрацију

На предлог председника, Одбор је једногласно (14 гласова за), утврдио следећи:

Д н е в н и р е д:

1.Разматрање Основе за закључивање Споразума између Владе Републике Србије и Европске уније о учешћу Републике Србије у „Фискалису“, програму Уније за сарадњу у области опорезивања и текст Споразума између Владе Републике Србије и Европске уније о учешћу Републике Србије у „Фискалису“, програму Уније за сарадњу у области опорезивања, које је доставила Влада ради давања сагласности надлежног одбора за привремену примену Споразума до његовог ступања на снагу (03 број 337-795/23 од 21. априла 2023. године).

Пре преласка на рад по утврђеном дневном реду, Одбор је већином гласова (13 за, један није гласао) усвојио записник 19. седнице Одбора и једногласно (14 гласова за), усвојио записник са 20. и 21. седнице Одбора.

**ПРВА ТАЧКА ДНЕВНОГ РЕДА: Разматрање Основе за закључивање Споразума између Владе Републике Србије и Европске уније о учешћу Републике Србије у „Фискалису“, програму Уније за сарадњу у области опорезивања и текст Споразума између Владе Републике Србије и Европске уније о учешћу Републике Србије у „Фискалису“, програму Уније за сарадњу у области опорезивања, које је доставила Влада ради давања сагласности надлежног одбора за привремену примену Споразума до његовог ступања на снагу**

Верољуб Арсић је подсетио чланове Одбора да је дописом 05 Број: 337-3369/2023, Влада Републике Србије 21. априла 2023. године доставила Народној скупштини Основу за закључивање Споразума између Владе Републике Србије и Европске уније о учешћу Републике Србије у „Фискалису“, програму Уније за сарадњу у области опорезивања и текст Споразума између Владе Републике Србије и Европске уније о учешћу Републике Србије у „Фискалису“, програму Уније за сарадњу у области опорезивања, ради давања сагласности надлежног одбора за привремену примену Споразума, до његовог ступања на снагу, у складу са чланом 8. став 1. Закона о закључивању и извршавању међународних уговора.

Чланом 8. став 1. Закона о закључивању и извршавању међународних уговора прописано је да Влада, изузетно, по добијању сагласности надлежног одбора Народне скупштине може овластити делегацију Републике Србије да прихвати да се међународни уговор који се потврђује, у целини, или поједине његове одредбе, могу привремено примењивати до његовог ступања на снагу, као и да поступак потврђивања овог међународног уговора мора бити покренут у року од 30 дана од датума његовог потписивања.

Маријан Блешић, руководилац Групе за порески поступак и пореску администрацију је истакао да је Пореска управа редован учесник Програма „Фискалис “ као главни корисник. Остварено је учешће у преко 80% активности. Овим програмом се државама чланицама пружа оквир за међународне активности и сарадњу. Држава остварује конкретне бенефите од овог програма и требало би наставити његово спровођење.

У дискусији су учествовали: Ненад Митровић, Владимир Обрадовић и Верољуб Арсић.

На основу члана 8. став 1. Закона о закључивању и извршавању међународних уговора („Службени гласник РС“, број 32/13) и члана 55. Пословника Народне скупштине („Службени гласник РС“, број 20/12-пречишћен текст), а у вези са дописом Владе Републике Србије 05 број 337-3369/2023 од 21. априла 2023. године,

Одбор за финансије, републички буџет и контролу трошења јавних средстава, на седници одржаној 9. маја 2023. године, већином гласова (12 за, двоје није гласало) донео је следећу

О Д Л У К У

1. Даје се сагласност Влади Републике Србије да прихвати да се Споразум између Владе Републике Србије и Европске уније о учешћу Републике Србије у „Фискалису“, програму Уније за сарадњу у области опорезивања привремено примењује до његовог ступања на снагу.

2. Ову одлуку доставити Влади Републике Србије, на даљу надлежност.

3. Ову одлуку доставити председнику Народне скупштине, ради информисања.

Седница је завршена у 11,35 часова.

Седница је тонски снимана.

СЕКРЕТАР ОДБОРА ПРЕДСЕДНИК

Тијана Игњатовић Верољуб Арсић